CELEX: 32010R1142
Language: hu
Date: 2010-12-07 00:00:00
Title: A Bizottság 1142/2010/EU rendelete ( 2010. december 7. ) az 1266/2007/EK rendeletnek az egyes állatok esetében a 2000/75/EK tanácsi irányelvben előírt körzetelhagyási tilalom alóli mentesség feltételeire vonatkozó átmeneti intézkedések alkalmazásának időtartama tekintetében történő módosításáról  EGT-vonatkozású szöveg

8.12.2010   
            
            
               HU
            
            
               Az Európai Unió Hivatalos Lapja
            
            
               L 322/20
            
         A BIZOTTSÁG 1142/2010/EU RENDELETE
   (2010. december 7.)
   az 1266/2007/EK rendeletnek az egyes állatok esetében a 2000/75/EK tanácsi irányelvben előírt körzetelhagyási tilalom alóli mentesség feltételeire vonatkozó átmeneti intézkedések alkalmazásának időtartama tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a kéknyelv-betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 9. cikke (1) bekezdésének c) pontjára, 11. és 12. cikkére, valamint 19. cikke harmadik bekezdésére,
   mivel:
   
               (1)
            
            
               A kéknyelv-betegségre fogékony fajokhoz tartozó egyes állatok szállításának ellenőrzése, megfigyelése, felügyelete és korlátozása tekintetében a 2000/75/EK tanácsi irányelv végrehajtási szabályairól szóló, 2007. október 26-i 1266/2007/EK bizottsági rendelet (2) meghatározza az említett állatok korlátozás alá vont körzetekbe és körzetekből történő kiszállításának ellenőrzésére, megfigyelésére, felügyeletére és korlátozására vonatkozó, a kéknyelv-betegséggel kapcsolatos szabályokat.
            
         
               (2)
            
            
               Az 1266/2007/EK rendelet 8. cikke megállapítja a 2000/75/EK irányelvben előírt körzetelhagyási tilalom alóli mentesség feltételeit. A rendelet 8. cikkének (1) bekezdése előírja, hogy a korlátozás alá vont körzetben lévő gazdaságból, spermagyűjtő központból vagy állomásról származó állatoknak, azok spermájának, petesejtjeinek és embrióinak egy másik gazdaságba, spermagyűjtő központba vagy állomásra történő szállítása mentesül a körzetelhagyási tilalom alól, amennyiben az állatok, azok spermája, petesejtjei és embriói megfelelnek a rendelet III. mellékletében előírt feltételeknek, vagy teljesülnek bármely más megfelelő állat-egészségügyi garanciák feltételei, melyek a kéknyelv-betegség vírusának terjedését megakadályozó, illetve a kórokozó-átvivők támadása elleni, az állatok szállítását megelőzően a származási hely illetékes hatósága által megkövetelt, a rendeltetési hely illetékes hatósága által pedig engedélyezett intézkedések kockázatelemzésének kedvező eredményén alapulnak.
            
         
               (3)
            
            
               Az 1266/2007/EK rendelet 9a. cikke úgy rendelkezik, hogy a rendeltetési tagállamok 2010. december 31-ig a rendelet III. mellékletében előírt feltételektől eltérve megkövetelhetik, hogy azon állatok szállítása, amelyekre az említett rendelet 8. cikkének (1) bekezdésében előírt mentesség vonatkozik, további feltételeknek is megfeleljen, az állatok behozatalának entomológiai és epidemiológiai feltételeit figyelembe vevő kockázatértékelés alapján. Az említett további feltételek előírják, hogy az állatoknak 90 naposnál fiatalabbnak kell lenniük, születésük óta kórokozó-átvivőktől védett környezetben elzárva kellett, hogy tartsák őket, és egyes, az említett rendelet III. mellékletében említett vizsgálatokat el kellett rajtuk végezni.
            
         
               (4)
            
            
               Tizenöt tagállam és Norvégia arról tájékoztatta a Bizottságot, hogy alkalmazzák az említett átmeneti intézkedést. Az elvégzett kockázatértékeléseknek a Bizottság honlapján nyilvánosan hozzáférhető eredményei azt mutatják, hogy a kéknyelv-betegségnek az állatok korlátozás alá vont körzetekből történő elszállításának következtében az említett tagállamokba és Norvégiába való behurcolása igen jelentős kedvezőtlen hatással járhat.
            
         
               (5)
            
            
               2008 óta jelentősen javult a kéknyelv-betegséggel kapcsolatban fennálló általános járványügyi helyzet. A vírus azonban még mindig jelen van az Unió egyes területein.
            
         
               (6)
            
            
               Az összehangolt végrehajtás érdekében a tagállamok kérték a „létesítmény kórokozó-átvivőktől való mentességének” megállapítására vonatkozó konkrét kritériumok meghatározását, amely mentesség az 1266/2007/EK rendelet III. mellékletében előírt számos feltétel tekintetében fontos követelmény, és az állatok kórokozó-átvivők támadása elleni védelmét célozza. Jelenleg az Állat-egészségügyi Világszervezet (OIE) dolgozik a kórokozó-átvivőktől védett létesítmény vagy üzem meghatározásán. A Bizottság e munka eredménye alapján meghatározza a rendelet III. mellékletében említett kórokozó-átvivőktől mentes létesítményre vonatkozó kritériumokat.
            
         
               (7)
            
            
               A kórokozó-átvivőktől mentes létesítményre vonatkozó kritériumok kidolgozásáig az 1266/2007/EK rendelet 9a. cikkében megállapított átmeneti intézkedések alkalmazásának időtartamát további hat hónappal meg kell hosszabbítani.
            
         
               (8)
            
            
               Az 1266/2007/EK rendeletet ezért ennek megfelelően módosítani kell.
            
         
               (9)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   Az 1266/2007/EK rendelet 9a. cikke (1) bekezdésének bevezető mondatában a „2010. december 31-ig” dátum helyébe „2011. június 30-ig” lép.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. december 7-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 327., 2000.12.22., 74. o.
   
      (2)  HL L 283., 2007.10.27., 37. o.